U-I-259/99
Natisni
Opravilna št.:
U-I-259/99
Datum odločitve:
18. 11. 1999
Objavljeno:
OdlUS VIII, 257
ECLI:
ECLI:SI:USRS:1999:U.I.259.99
Akt:
Zakon o delovnih in socialnih sodiščih (Uradni list RS, št. 19/94) (ZDSS), 73. čl.
Izrek:
Pobuda za začetek postopka za oceno ustavnosti in zakonitosti 73. člena Zakona o delovnih in socialnih sodiščih se zavrne.
Evidenčni stavek:
Pobudo za oceno ustavnosti zakonske določbe, ki je po vsebini le predlog, naj Ustavno sodišče pritrdi pobudnikovi razlagi te določbe, ne vsebuje pa niti trditev niti utemeljitev, da je določba sama v neskladju z Ustavo, je Ustavno sodišče kot očitno neutemeljeno zavrnilo.
Geslo:
Nepristojnost Ustavnega sodišča za presojo pobudnikove razlage zakonskega besedila.
Pravna podlaga:
Zakon o Ustavnem sodišču (ZUstS), 2. odst. 26. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Marina I. Knez, Ljubljana
Datum vloge:
11. 7. 1999
Vrsta odločitve:
sklep
Vrsta rešitve:
zavrnitev
Dokument:
US19748
Dokument v PDF obliki:
U-I-259-99.pdf
116 KB
Prenesite datoteko
U-I-259/99
18. 11. 1999
S K L E P
Ustavno sodišče je v postopku za preizkus pobude Mirana I. Kneza iz Ljubljane na seji dne 18. novembra 1999
s k l e n i l o :
Pobuda za začetek postopka za oceno ustavnosti in zakonitosti 73. člena Zakona o delovnih in socialnih sodiščih (Uradni list RS, št. 19/94) se zavrne.
O b r a z l o ž i t e v
A.
1. Pobudnik izkaže svoj pravni interes s tem, ko je na podlagi 73. člena Zakona o delovnih in socialnih sodiščih (v nadaljevanju: ZDSS) vložil revizijo, kasneje pa zoper sodbo Vrhovnega sodišča tudi ustavno pritožbo, ki je bila obravnavana kot zadeva št. Up-200/96.
2. Pobudnik predlaga oceno "ustavnosti in zakonitosti" omenjenega člena, kar sodišče razume kot pobudo za oceno ustavnosti, saj o zakonitosti zakonske norme ni mogoče govoriti, za oceno medsebojne skladnosti zakonskih norm pa Ustavno sodišče ni pristojno.
3. Toda pobudnik 73. členu ZDSS, za katerega predlaga oceno ustavnosti, ne očita neskladja z Ustavo in z nobeno njeno določbo. Svojo pobudo utemeljuje s tem, da ta člen "ne prepoveduje, da bi sodišče v revizijah smelo po uradni dolžnosti preizkušati napadene določbe tudi v materialno-pravnem smislu, niti ne zapoveduje, da bi jih moralo preizkusiti le po formalno- pravni plati." Ko obravnavani člen tako razlaga, pobudnik nasprotuje stališču Vrhovnega sodišča, ki da "se trudi po lažni logiki sugerirati kot znanstveno resnico", drugačno razumevanje določb 73. člena ZDSS. Tak je tudi del utemeljitve njegove ustavne pritožbe, na katerega se sklicuje tudi glede svoje pobude za presojo ustavnosti.
4. Zakon o Ustavnem sodišču (Uradni list RS, št. 15/94 - v nadaljevanju: ZUstS) temu sodišču ne daje pristojnosti, da bi presojalo ustavnost pobudnikove razlage zakonskih besedil, in - razen v okviru ustavnih pritožb - tudi ne ustavnosti tega, kako razlagajo in uporabljajo materialno in procesno pravo sodišča in drugi pristojni organi.
5. Ker določb 73. člena ZDSS s stališča ustavnosti ne izpodbija, ker niti ne zatrjuje niti ne utemeljuje kakršnekoli njihove neskladnosti z Ustavo, je bilo treba njegovo pobudo za oceno ustavnosti teh določb kot očitno neutemeljeno zavrniti.
6. Ustavno sodišče je sprejelo ta sklep na podlagi drugega odstavka 26. člena ZUstS v sestavi: predsednik Franc Testen in sodniki dr. Janez Čebulj, dr. Zvonko Fišer, dr. Miroslava Geč- Korošec, Lojze Janko, Milojka Modrijan, dr. Mirjam Škrk in dr. Dragica Wedam-Lukić. Sklep je sprejelo soglasno.
P r e d s e d n i k :
Franc Testen